**Karjäärid ja kaevandamine – pea kakskümmend aastat võitlust elu- ja looduskeskkonna säilimise eest**

Jõelähtme vald on rikas maapõues leiduvate maavarade poolest, aegade jooksul on meie territooriumilt kaevandatud turvast, fosforiiti ja savi, uuritud on võimalust kaevandada ka graniiti, aga viimastel aastakümnetel on põhiliselt kaevandatud ikka paekivi. Geoloogid ütlevad, et maailma parim paekivi asub Jõelähtme vallas – tundub justkui asi, mille üle uhke olla, kuid kohalikele elanikele toob see pigem kaasa muret ja probleeme. Maailma parima paekivi peal elada on tore, kuid olukord muutub 180 kraadi otsekohe, kui soovitakse avada uues asukohas uus avamaakarjäär. Kuivõrd oleme elanud kaevandamisega käsikäes aastakümneid, on meile väga hästi teada, mis probleemid ja mured sellega kaasas käivad. Põhilised mured on tolm, müra, vibratsioon, rasketransport. Oleme näinud korduvaid ja korduvaid keskkonnamõjude hindamise protsesse, milles kinnitatakse, et mõjud piirnevatele küladele ja asumitele sisuliselt puuduvad ning võimalikke mõjusid leevendatakse, aga praktikas on ikka nii, et tolm on, müra on, vibratsioon on, rasketransport on. Lihtsalt füüsika- ja loogikareeglite vastu ei saa.

See on teema, mis on puudutanud ja puudutamas pea kõiki meie valla piirkondi. Peamised karjäärirajamissoovist ohustatud piirkonnad on Ruu, Maardu, Jägala ja Liivamäe küla.

**Võitlus Ruu küla luitestike säilimise eest**

Julgen öelda, et pikim võitlus paekivikarjääri avamise vastu Eestis, see ei ole veel praegugi lõppenud, on toimunud Ruu külas. Sealne vastuseis karjääri avamisele on jõudnud juba kaks korda riigikohtuni ja kahel korral on see päädinud Jõelähtme valla võiduga. Riigikohus on jõudnud järeldusele, et keskkonnaamet on kaevandusloa menetluses rikkunud menetlusnorme ulatuses, mille tulemusel ei saa lugeda kaevandusluba õiguspäraseks, ja on selle tühistanud. Keskkonnaamet on kaevandusloa menetluse seejärel taas uuendanud, seega loa menetluse protsess ei ole lõppenud ja sellest tulenevalt jätkub pikaaegne võitlus sealse elu- ja looduskeskkonna säilimise eest.

Senisele tulemusele jõudmine ei ole aga olnud kuidagi lihtne teekond. Sellesse lahingusse on andnud oma tubli panuse nii Ruu küla aktiivsed inimesed läbi külaseltsi kui ka valla maksumaksjad läbi vallavalitsuse ja volikogu seisukohtade ja rahalise toetuse vaidluse pidamiseks. Julgen väita, et iga maksumaksja sent, mis selle vaidluse pidamiseks on kulutatud, on olnud põhjendatud ja selle tulemusel on unikaalsed Ruu küla luitestikud siiani alles ja kõigil valla elanikel ja meie külalistel võimalik seda unikaalset piirkonda ka edaspidi nautida.

Karjääri avamise protsess on andnud põhjust Ruu külas teha mitmeid loodusuuringuid, millest on laekunud palju informatsiooni sealse piirkonna looduskeskkonna kohta ja seeläbi on tuvastatud seal nii riiklikult olulisi kui ka kohaliku tasandi loodusväärtusi, mis vajavad kaitset. Looduväärtuste kaitseks on vallavolikogu moodustanud kohaliku tähtsusega looduskaitseala, mille on kaevandaja ja riigi keskkonnaamet samuti kohtus korduvalt vaidlustanud. Praegu oleme olukorras, kus menetlust kohaliku Ruu kaitseala moodustamise kohta on kohtuotsustest tulenevalt taas uuendatud. Vallavalitsuse eesmärk on kohaliku kaitseala moodustamisega Ruu unikaalne luitestik säilitada.

**Võitlus Liivamäe küla ja Loo aleviku elu- ja looduskeskkonna säilimise eest**

Kaevandamise tont on käinud külas ja otsinud oma kanna kinnitamise võimalust ka Loo alevikus ja Liivamäe külas, kuhu sooviti aastatel 2005–2015 rajada paekivikarjääre Loo aleviku, Liivamäe küla ja Tallinna-Narva mnt vahelisele rohealale. Karjääre planeeriti Liivamäe küla elamutele nii lähedale, et lähimast eluhoonest oleks kaevanduse piir jäänud vaid mõnekümne meetri kaugusele.

See pingeline olukord ja sellega võitlus on ehk paljudel piirkonna elanikel meelest läinud või teadmata, kuid selle ärahoidmiseks nägime palju vaeva ning tänu loodusuuringutele suutsime tõendada, et piirkonnas asub riikliku tähtsusega loodusväärtusi ning vallavalitsuse ettepanek riikliku looduskaitseala moodustamiseks päädis ala kaitse alla võtmisega 2015. aastal ning aasnelgi ja kuninga-kuuskjala püsielupaiga moodustamise ja kaevanduse plaani nurjumisega. Kuigi ka selle otsuse kaevandusest huvitatud arendaja kohtus vaidlustas, jõudis kohus lõpuks otsusele, et kaitseala moodustamine oli õiguspärane ja ka sellest tingitud kaevandusloa menetluse lõpetamine jäi jõusse.

Ilmselt saame tõdeda, et kaevanduse rajamine Loo aleviku külje alla oleks väga tugevalt mõjutanud nii Loo aleviku kui ka Liivamäe küla loodus- ja elukeskkonda. Igaüks, kes on heitnud pilgu Väo karjäärile Lasnamäel ning vähegi kursis karjääri tegevusest tulenevate mõjudega, suudab ette kujutada, milline kohutav pilt ja keskkonnamõju avaneks praegu Loole sissesõidul Liivamäe küla poolel asuval rohealal, kui me ei oleks pingutanud ja tegutsenud aktiivselt paekivikarjääri avamise vastu. Riikliku kaitseala moodustamine tagab meile puhta looduskeskkonna ja loodusväärtuste säilimise ning välistab kaitsealale paekivikarjääri rajamise.

**Võitlus Maardu raba säilimise eest**

Kolmas ja värskeim võitlus looduskeskkonna säilimise eest on viimastel aastatel aset leidnud Maardu külas asuvas Maardu rabas, kuhu on soovitud rajada paekivikarjäär pea 160 hektarile, ajaperspektiiviga kolmkümmend aastat selle avamisest. Aastakümneid Maardu lõunakarjääriga külgnevad Maardu ja Vandjala küla elanikud teavad ja oskavad välja tuua kõiki mõjusid, mis selle tegevusega kaasneb, seega pole sealsetel inimestel olnud mingit illusiooni, et kõiki mõjusid on võimalik leevendada, või uskuda keskkonnamõjude hindamise (KMH) tulemusi, et mõju sisuliselt elanikele puudub.

Selles menetlusprotsessis on vallavalitsuse initsiatiivil käidud ka kohtuuksi kulutamas, kahjuks seni küll mitte eriti edukalt ja menetlus kaevandusloa andmiseks on endiselt pooleli. Jõelähtme vald on protsessis andnud korduvalt oma eitava seisukoha ning esitanud hulgaliselt vastuväiteid ning toonud välja puudusi, millega KMH protsessis pole arvestatud. Seega probleem Maardu rabasse kavandatava paekivikarjääriga on endiselt aktuaalne ja vajab ka edaspidi teravat tähelepanu ja sihikindlust.

**Kaevandusekspansioon ja lahendused tulevikuks**

Lisaks Maardu raba kaevandusoovile on viimaste aastate jooksul vallale esitatud enam kui kümme uuringuloa taotlust, et leida uued asukohad paekivikarjääride rajamiseks. Peamised piirkonnad on kavandatud Maardu küla ning Jägala ja Ruu küla. Vallavalitsus ja volikogu on andunud oma seisukohad ning lükanud uutes asukohtades kaevanduste avamise soovid tagasi, et kaitsta meie elu- ja looduskeskkonda massiivse kaevandusekspansiooni eest. Vallavalitsus ja volikogu mõistsid, et surve Jõelähtme valda uute paekivikarjääride avamiseks muutus nii suureks, et vajalik oli avada läbirääkimised riigiga, et leida sellele massiivsele survele mõistlikud raamid. Selleks moodustas vallavolikogu töögrupi ning tegi ettepaneku riigile läbirääkimiste algatamiseks. Jõelähtme valla initsiatiivil ning koostöös ka teiste kaevandusvaldadega on peetud palju töökohtumisi ja arutelusid, et leida lahendusi riiklikule vajadusele paekivikillustiku tarnekindluse tagamiseks ning kohalike omavalitsuste ja kogukondade ootusele puhtale ja stressivabale elukeskkonnale. Jõelähtme, Rae, Saue ja Harku vald ühelt poolt ning riigi esindajad teiselt poolt leppisid kokku, et riik algatab maavarade teemaplaneeringu ning selle menetlemise ajaks kehtestatakse senistele menetlustele ja uutele taotlustele moratoorium. Teemaplaneeringu käigus arutatakse läbi Harjumaa kõrgemargilise lubjakivi vajadused ning lepitakse omavalitsuste ja kogukondadega kokku tulevikukarjääride asukohad, et ühelt poolt oleks tagatud riiklik tarnekindlus olulisele ehitusmaavarale ja teiselt poolt oleks tagatud kogukondadele kindlustunne, et väljapoole kokkulepitud alasid uusi paekivikarjääre ei tule.

Maavarade teemaplaneeringu protsess on käimas ning nii vallavalitsus kui ka paljud kogukonnaliikmed võtavad sellest protsessist aktiivselt osa ja avaldavad oma seisukohti. Riigi esindajad on korduvalt kinnitanud soovi leida omavalitsuste ja kogukondadega kompromisslahendusi, mis aga muidugi ei tähenda, et see protsess kulgeks pilvitult ning kõik riigi pakutavad lahendused sobiks meile ja meie seisukohad riigi esindajatele. Minu eesmärk on leida karjääride probleemile pikaajaline lahendus, mis oleks aktsepteeritav meie kogukondadele ja tagaks ka riigi vaatest olulise ressursi tarnekindluse. Olen seisnud ja seisan ka edaspidi selle eest, et omavalitsuse ja kogukonnaga kokku leppimata paekivikarjääre Jõelähtme valda ei avataks.

Andrus Umboja

Jõelähtme vallavanem